ħarġa LXXXIX 2016 15 Taħt il-Mezquita, Cordoba M.. tarf is-sinsla tiegħek tibda l-hena, titkagħweġ, tiżfen, titla' 'l fuq, itħaffef lejn l-għolja fejn jispiċċa l-uġigħ tagħna u jibda dak ta' din il-belt mirfusa. Minn tarf ir-Rothmans Blue l-ewwel tinwiħa tiġġerra tul l-isqaq, tqajjem il-barrio, tinħall fil-ħoss ta' sidrek tiela' u nieżel bil-biża' li l-ġejjieni se jinqasam fl-arkati roża u bojod tal-Mezquita. Dirgħajna jmissu l-lejl, isibu s-sinsla, rukkell rukkell ifittxu lewn l-imħabba li l-belt ma sabet qatt, ifittxu l-hena fil-forma samra tiegħek hi u terħi dal-bhejjem slavaġ jiġru taħt il-ġilda. Ġo Cordoba l-uġigħ ma jħobbx jitkellem. Mal-ewwel raġġ tax-xemx isib il-moħba li nafu aħna biss, u jistkenn fiha sakemm weġgħatna jħallu s-sqaq fis-skiet.